ജപ്തിക്ക് മൊറട്ടോറിയം ഇളവ് ഡിസംബര് 31 വരെ തിരുവനന്തപുരം അടച്ചിടലും മഴക്കെടുതിയും കണക്കിലെടുത്ത് സംസ്ഥാനത്ത് ജപ്തി നടപടിക്ക് ഡിസംബര് 31 വരെ മൊറട്ടോറിയം പ്രഖ്യാപിക്കാന് മന്ത്രിസഭായോഗം തീരുമാനിച്ചു. കര്ഷകരും മത്സ്യത്തൊഴിലാളികളും ചെറുകിട കച്ചവടക്കാരും എടുത്തിട്ടുള്ള കാര്ഷിക, വിദ്യാഭ്യാസ, ക്ഷീരവികസന, മൃഗസംരക്ഷണ വായ്പയ്ക്കും ഇത് ബാധകമാണ്. ദേശസാല്ക്കൃത ബാങ്ക്, സ്വകാര്യ ബാങ്ക്, എന്ബിഎഫ്സി, എംഎഫ്ഐ തുടങ്ങിയവയും സമാനമായി മൊറട്ടോറിയം ദീര്ഘിപ്പിക്കാന് റിസര്വ് ബാങ്കിനോടും സംസ്ഥാന ബാങ്കേഴ്സ് സമിതിയോടും ആവശ്യപ്പെടാനും മന്ത്രിസഭായോഗം തീരുമാനിച്ചു. ധനസഹായം ഉടന് മഴക്കെടുതിയില് മരിച്ചവര്ക്ക് പ്രഖ്യാപിച്ച ധനസഹായ വിതരണത്തിന് എത്രയും പെട്ടെന്ന് നടപടി കൈക്കൊള്ളാന് വകുപ്പുകള്ക്ക് നിര്ദേശം നല്കിയതായി മുഖ്യമന്ത്രി പിണറായി വിജയന് അറിയിച്ചു. തകര്ന്ന വീട്, റോഡ്, പാലം എന്നിവയുടെ കണക്കെടുപ്പ് ഉടന് പൂര്ത്തിയാക്കും. ദുരന്തബാധിതര്ക്ക് സാധ്യമായ എല്ലാ സഹായവും പിന്തുണയും സര്ക്കാര് നല്കും. കിടപ്പാടവും കൃഷിയും മറ്റു സ്വത്തും നഷ്ടപ്പെട്ടവര്ക്ക് ഉചിതമായ നഷ്ടപരിഹാരം നല്കും. സംസ്ഥാനത്ത് 12 മുതല് 20 വരെ ദുരന്തങ്ങളില് 42 പേര് മരിച്ചു. ഉരുള്പൊട്ടലില് മരിച്ച 19 പേരുടെ മൃതദേഹം കണ്ടെത്തി. ആറുപേരെ കാണാതായി. 304 ദുരിതാശ്വാസ ക്യാമ്ബില് 3851 കുടുംബമാണ് ഇപ്പോഴുള്ളത്. കൂട്ടിക്കലിലും കൊക്കയാറിലും ഉരുള്പൊട്ടിയ വിവരം ലഭിച്ചയുടന് പൊലീസ്, അഗ്നിശമനസേന, റവന്യൂതദ്ദേശ സ്ഥാപനങ്ങളിലെ ജീവനക്കാര്, ജനപ്രതിനിധികള് എന്നിവരും നാട്ടുകാരും ചേര്ന്നുള്ള രക്ഷാപ്രവര്ത്തനമാണ് നടന്നത്. കൂട്ടിക്കല് പ്രദേശത്ത് കുടുങ്ങിക്കിടക്കുന്നവരെ രക്ഷിക്കാന് ആകാശമാര്ഗമുള്ള രക്ഷാപ്രവര്ത്തനത്തിനേ സാധിക്കൂവെന്ന ഘട്ടം വന്നു. 24 മണിക്കൂറിനകം ഭൂരിപക്ഷം ആളുകളുടെയും മൃതദേഹം കണ്ടെടുക്കാന് സാധിച്ചെന്നും മുഖ്യമന്ത്രി പറഞ്ഞു.